पाएं अपने शहर की ताज़ा ख़बरें और फ्री ई-पेपरडाउनलोड करें
महामारी कोरोना से बचाव को लेकर शहर का एक वर्ग लॉकडाउन के कायदों की परवाह नहीं करता। संक्रमण के संकट से जूझ रहे शहर में लॉकडाउन के बावजूद भीड़ गाइड लाइन की धज्जियां उड़ा रही है। इसका एक ताजा उदाहरण बुधवार को वार्ड नंबर 33 के कंधारवाड़ी क्षेत्र में संचालित राशन की दुकान के बाहर उस समय देखने को मिला, जब यहां पर गेहूं लेने के लिए लोग कतार में सोशल डिस्टेंसिंग फॉलो करने की बजाए पास-पास बैठकर गपशप मारने में लगे थे।
कैमरे में खुद को देख यहां भीड़ दूरी बनाने लगी। इधर, भीड़ से खुद को बचाने के लिए राशन डीलर ने दुकान का आधा शटर गिराया हुआ था। दूसरी ओर जिला रसद विभाग की मानें तो उनकी ओर से राशन डीलर को विशेष सावधानी बरतने को कहा गया है। डीलर को मौके पर गोले बनाकर दूरी तय करने के साथ बिन मास्क वाले व्यक्ति को गेहूं नहीं देने के लिए कहा गया है। गौरतलब है कि राशन की दुकानों में अभी मई माह के आवंटित गेहूं का वितरण हो रहा है।
जिले के हालात
जिला रसद विभाग के रिकॉर्ड को तलाशें तो जिले में वर्तमान में करीब 653 राशन की दुकानें हैं। इनमें शहरी क्षेत्र में करीब 35 दुकानों का संचालन हो रहा है। करीब 9 दुकानों के लाइसेंस अल्पकाल के लिए निरस्त हुए हैं। मई में जिले की राशन दुकानों को 700 मेट्रिक टन गेहूं आवंटित हुआ है।
कायदे से माह की शुरुआत के 15 दिन में राशन डीलर को नियमित दुकानें खोलनी हैं, जबकि इसके बाद के 15 दिन में एक साप्ताहिक अवकाश रखना है। सरकारी रिकॉर्ड के मुताबिक वर्तमान में अन्त्योदय योजना से जुड़े हुए 45 हजार 6 परिवारों को 35-35 किलोग्राम गेहूं नि:शुल्क दिया जाएगा।
इसी तरह एक लाख 19 हजार बीपीएल परिवारों को एक रुपए प्रति किलो के हिसाब से प्रति सदस्य 5-5 किलोग्राम गेहूं, 37 हजार 302 परिवार को प्रति व्यक्ति के हिसाब से गेहूं वितरण होगा। व्यवस्था के तहत एक लाख 56 हजार 677 सलेक्टेड एपीएल परिवार को प्रति व्यक्ति 5 किलोग्राम गेहूं का वितरण होगा] लेकिन, एपीएल परिवारों को यह गेहूं 2 रुपए प्रति किलो दिया जाएगा।
इस कड़ी में बांसवाड़ा वार्ड नंबर 33 की दुकान में बुधवार को करीब 65 लोगों को गेहूं वितरण किया गया।
लोगों पर भी निर्भर
इधर, कार्यवाहक जिला रसद अधिकारी मणि खींची ने बताया कि सभी राशन डीलर को सरकारी गाइडलाइन दी हुई है। हर व्यक्ति को मास्क पहनने की अनिवार्यता की गई है, लेकिन इसके लिए लोगों का भी सहयोग होना चाहिए। कई जगहों पर लोग राशन डीलर की ही नहीं सुनते। फिर भी हमारी ओर से एक बार फिर राशन डीलर्स को पाबंद किया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn